FÆLLES HOLDNING af 30. marts 1998 fastlagt af Rådet på grundlag af artikel J.2 i traktaten om Den Europæiske Union vedrørende Rwanda (98/252/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.2, og

ud fra følgende betragtninger:

Rådet fastlagde Den Europæiske Unions mål og prioriteter for så vidt angår Rwanda ved fælles holdning 94/697/FUSP af 24. oktober 1994, vedtaget på grundlag af artikel J.2 i traktaten om Den Europæiske Union (1);

ved fælles aktion 96/250/FUSP af 25. marts 1996, vedtaget af Rådet på grundlag af artikel J.3 i traktaten om Den Europæiske Union, blev der udnævnt en særlig udsending for De Store Søers Område i Afrika (2);

fælles holdning 94/697/FUSP bør ajourføres på baggrund af udviklingen i Rwanda siden 1994 -

FASTLAGT FØLGENDE FÆLLES HOLDNING:

Artikel 1

Den Europæiske Unions mål og prioriteter for så vidt angår Rwanda er at fremme, stimulere og støtte den proces, som Rwandas regering har indledt med henblik på:

- at overvinde følgerne af folkedrabet

- at fremme national forsoning, genopbygning og udvikling og overgangen til demokrati

- at beskytte og fremme menneskerettighederne og de grundlæggende frihedsrettigheder.

Artikel 2

Den Europæiske Union bekræfter, at fremskridt på disse områder hovedsagelig er den rwandiske regerings ansvar. For at støtte den rwandiske regerings bestræbelser vil Den Europæiske Union bl.a. via Den Europæiske Unions særlige udsending for De Store Søers Område

- gøre, hvad den kan, for at bidrage til at standse den konstante destabiliserende konflikt, bl.a. ved at støtte arbejdet i den internationale undersøgelseskommission (Rwanda), og bringe krænkelserne af menneskerettighederne som følge af denne konflikt til ophør

- fremme og støtte den rwandiske regerings bestræbelser på at beskytte og fremme menneskerettighederne for alle rwandere, bl.a. gennem et tæt partnerskab med FN's menneskerettighedskommission i Rwanda

- fremme og støtte den rwandiske regerings bestræbelser på at skabe forsoning mellem alle rwandere, bl.a. gennem dialog med alle grupper, som forkaster anvendelse af vold, især om magtdeling og minoritetsbeskyttelse med henblik på at styrke de demokratiske institutioner og processer

- fremme og støtte den rwandiske regerings bestræbelser på at forbedre det rwandiske retssystem, bl.a. at de ansvarlige for forbrydelser mod menneskeheden, herunder folkedrab, drages til ansvar

- tilskynde den rwandiske regering til at udvise den største tilbageholdenhed med hensyn til idømmelse og fuldbyrdelse af dødsstraffe, med henblik på fuldstændig afskaffelse af sådanne straffe, og til fuldt ud at opfylde sine forpligtelser i henhold til den internationale konvention om borgerlige og politiske rettigheder og til at overholde andre internationale beskyttelsesbestemmelser vedrørende dødsstraf

- fortsat støtte arbejdet i Det Internationale Tribunal i Arusha, bl.a. ved at fortsætte bestræbelserne på at sikre, at alle stater udleverer personer, som er anklaget for folkedrab og andre alvorlige krænkelser af den internationale humanitære folkeret, til tribunalet

- fremme og støtte den rwandiske regerings vedtagelse af foranstaltninger, som ikke indebærer frihedsberøvelse, for visse kategorier af fanger, der er anklaget for deltagelse i forbrydelser mod menneskeheden i mindre omfang

- fremme og støtte den rwandiske regerings bestræbelser på at gøre det nemmere for overlevende fra folkedrabet, demobiliserede soldater og alle andre fordrevne på ny at blive integreret i det rwandiske samfund, bl.a. ved tæt samarbejde med relevante internationale organisationer

- medvirke til at forbedre levevilkårene for alle rwandere, idet der i den forbindelse tages hensyn til de skadelige virkninger, som massefattigdom og underudvikling har på den politiske stabilitet

- tilskynde den rwandiske regering til at træffe passende foranstaltninger til at efterkomme De Forenede Nationers Generalforsamlings resolution om sikkerhed for humanitære hjælpearbejdere (52/167).

Artikel 3

Rådet noterer sig, at Kommissionen agter at koncentrere sig om at virkeliggøre målene og prioriteterne i denne fælles holdning bl.a. på grundlag af relevante fællesskabsforanstaltninger.

Artikel 4

Den Europæiske Union vil i forbindelse med gennemførelsen af denne fælles holdning arbejde tæt sammen med FN, Organisationen for Afrikansk Enhed og andre berørte organisationer.

Artikel 5

Gennemførelsen af denne fælles holdning kontrolleres regelmæssigt. Den fælles holdning tages op til fornyet behandling inden tolv måneder.

Artikel 6

Denne fælles holdning får virkning fra dagen for vedtagelsen.

Artikel 7

Denne fælles holdning offentliggøres i Tidende.

Udfærdiget i Bruxelles, den 30. marts 1998.

På Rådets vegne

M. BECKETT

Formand

(1) EFT L 283 af 29.10.1994, s. 1.

(2) EFT L 87 af 4.4.1996, s. 1.